寄題南陽劉氏松堂
作者：釋道潜
朝代：宋

paragraphs: 南陽自古誇雄都，山川淑氣無時無。
中間豪傑相間出，臥龍光武興王圖。
有唐昌黎百世士，布衣奮起爲師儒。
風流異代骨雖朽，餘澤尚可濡焦枯。
劉郎先子挺奇質，志業文史稱鄉閭。
詞場較蓺一不售，掉頭便卜溪山居。
朋雲友月終歲事，挾冊教子猶區區。
青松寸根手自植，氣概今已凌凡株。
虬髯龍甲拂天籟，颯若風雨來江湖。
悲哉孝思論罔極，新構永與甘棠俱。
西州騷人競與賦，盛事相詫無賢愚。
續貂自昔人所誚，詩成出袖增躊躇。